আধুনিক গম্ভীরা গানের প্রবর্তক-জনক, আন্তর্জাতিক খ্যাতিসম্পন্ন গম্ভীরা শিল্পী, কিংবদন্তি ‘ওস্তাদ শেখ সফিউর রহমান ওরফে সুফি মাস্টার’ ১৮৯৪ সালে তৎকালীন মালদহ (চাঁপাইনবাবগঞ্জ ও ভারতের কিছু অংশ) জেলার ইংরেজ বাজার থানার ফুলবাড়ি গ্রামে জন্মগ্রহণ করেন। ফুলবাড়িতে জন্মগ্রহণ করলেও দীর্ঘদিন (মৃত্যুঅবধি) চাঁপাইনবাবগঞ্জের গোমস্তাপুর উপজেলার রহনপুরের বাজার এলাকায় পরিবারসহ স্থায়ীভাবে বসবাস করেছেন। তাঁর পিতার নাম শেখ বেশারত। ১৯০৭ সালে ডাক বিভাগে প্যাকারের চাকুরী দিয়ে শেখ সফিউর রহমানের কর্মজীবন শুরু হয়। খুলনায় পোস্ট মাষ্টার পদে উন্নীত হয়ে ১৯৫১ সালে তিনি অবসরগ্রহণ করেন। চাকুরির পাশাপাশি সঙ্গীত চর্চা অব্যহত রাখেন। বাংলা লোকসংস্কৃতির ইতিহাসে ‘গম্ভীরা গানের ওস্তাদ সুফি মাস্টার’ নামেই তিনি অধিক পরিচিত।